على مايبدو حشواها لينا الخليجيين من بعد إحتلال مكة من طرف جهيمان العتيبي في أواخر السبعينات ناضت السعودية ومعاها حتى دول الخليج وبداو كيصرفو الفلوس على التطرف والتشدد ورؤيتهم الوهابية للإسلام، حتى ولاو يتفرقوا الكتوبة ديال التطرف في كل باب جامع مغربي مكتوب فيهم يهدى ولا يباع، وبداو فتاوى الجهاد ضد الروس في أفغانستان كيجيو من علماء السعودية بحال العثيمن وإبن باز، شي واحد فيهم راع مخرج كتاب على كيفاش الملائكة شاركوا في الحرب الأفغانية في صفوف المجاهدين وشافوهم شي صحافيين طاليانيين وسلمو في البلاصة، ومكاين غير جمع المحاربين من شمال افريقيا وسيفط لأفغانستان، هادوك لي رجعوا من الحرب الأفغانية للجزائر راه هوما لي دارو العشرية السوداء، عشر سنين ديال الذبيح والقتيلة في الصغير والكبير وصلات أثارها حتى للمغرب، لي براسو غزاه النقاب والحجاب والكاسيط ديال الشيخ كشك وكمال فهمي تارك الصلاة ووسط منهم سلتات كاسيطة يا علي، وكثرو دوك الجوامع في الكاراجات والديور والخرب، فين مكان تشي حفرة ولا كاراج ردوه جامع كيخطبو فيه باش بغاو. للأسف فاش تطلينا حنا بهادشي الخليجيين بداو يجمعو ويطويو معاه، صدروه لينا وتفكو منو هوما، حاليا الإمارات راه بحال شي بلاد دالمستقبل وغادا كتولي حتى في الحقوق، ولبارح دارو أول زواج مدني، بينما حنا باقي الزواج عند العدول ديني وماشي في المحكمة، السعودية دارت تخفيض ضريبي على تصوير الأفلام، دخلات أغلب الشيوخ المتطرفين للحبس وغادا وكتفتح البلاد قدام السياحة والأجانب، وفي الوقت لي الحكومة المغربية سدات الحدود وخايفة من كورونا السعودية دار فيها جوستين بيبر سهرة حضرو ليها الألاف والسهرات في مختلف مدن المملكة بفنانين عالميين والحياة غادا والشباب لي هو أكبر نسبة سكان في البلاد ناشط وفرحان ورتاح من الهيئة والتزمت، طبعا حنا عندنا المرة كتسوك هادي قرن وزمارة وشلا حريات وحقوق لي كانت كتخلينا نشوفو فيهم كدول متزمتة مسدودة، ولكن السرعة باش غادين راه غادي يفوتونا دغية ويخليونا واحلين مع دعاة التطرف وهادوك لي مكيضيعو حتى فرصة باش يكفرو البلاد والعباد. كيف ما المجتمع السعودي غادي كيتحول من حالة الإنغلاق التام للتفتح الكلي المعولم، راه حتى المغرب يمكن ليه غير يواصل ويطور الوضع ديالو، لأننا ماشي بلاد منغلقة ومتشددة لعكس عمرنا كنا هاكاك، ولكن في نفس الوقت كاين برامج وعقليات وأفراد وقوانين باقي كتخلينا نبانو متخلفين في العالم، معندها معنى مثلا أن المرة ماتورثش بحالها بحال الراجل، وأن الأب لي مات وخلى شي دالار لبناتو يجيو عمامهم يبيعوها ويقصموها معاهم، وأن المرة باقي مكتشهدش على الوثائق الرسمية، والمثلية كيعاقب عليها القانون واحد ركب على لاخر باش ضرو البلاد أو العباد، وباقي الطاسة حتى هي كتباع وكيشربوها المغاربة ولكن في القانون ممنوعة، والأماكن لي يمكن تشرب فيهم قليلة والرخصة صعيبة، وباقي غير الى بغا يحل ببيسري فشي بلاصة كيخلق جدل ونقاش بحال الى الإستعمار داخل، هادشي وبزاف آخر إلى ماتغلباتش عليه البلاد دابا راه غادي تقلب الآية وغادي يولي الخليج لي كان مصدر تطرف هو مصدر الإنفتاح والتسامح وحنا العكس. 
على مايبدو حشاوها لينا الخليجيين من بعد ماكانو منطقة التطرف والتشدد صدرو لينا داكشي وتفكو منو هوما وحنا وحلنا فيه في الوقت لي دارو زواج مدني حنا باقين بحال كل عام كناقشو واش الإحتفال براس العام حلال أو حرام